《台城路 题藕花香里填词图》
清代·关锳

露蝉声里凉生早，栏杆绕花红整。听竹敲秋，因苔划句，忘了蓬窗灯冷。

眠鸥梦醒。正放鸭桥边，一丝风定。环佩来耶，珊珊疑有水仙听。

年来我亦愁病。吟朋萍散了，闲却游兴。鸥社盟秋，凫灯梦雨，只有一襟秋剩。

丝丝瘦影。怕照见湖波，鬓儿难称。独写相思，露塘风又紧。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。